b'\n_START_ARTICLE_\nAlbin Mozeti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nMladost je pre\xc5\xbeivel v Ljubljani, tu je na tehni\xc5\xa1ki fakulteti tudi \xc5\xa1tudiral kemijo. Kot kemijski in\xc5\xbeenir se je zaposlil pri KID na Jesenicah, ob nem\xc5\xa1ki zasedbi Gorenjske se je umaknil v Ljubljano, od tam pa maja 1945 v Italijo. Najprej je \xc5\xbeivel v begunskem tabori\xc5\xa1\xc4\x8du v Moningu (pokrajina Treviso), nato pa je zaradi znanja ve\xc4\x8d tujih jezikov dobil slu\xc5\xbebo v Trstu. Tu je pomagal pri obnavljanju slovenskega kulturnega \xc5\xbeivljenja. V za\xc4\x8detku leta 1948 je od\xc5\xa1el v Buenos Aires, kjer se je zaposlil pri naftni dru\xc5\xbebi Royal Dutch Shell. V Argentini se je z delom dokazal in z leti napredoval v samo vodstvo tega svetovnega naftnega koncerna. Leta 1958 ga je dru\xc5\xbeba poslala v Indonezijo, po dobrih dveh letih se je vrnil v Argentino in prevzel vodenje velike Shellove rafinerije nafte, leta 1964 pa ga je vodstvo poklicalo v glavno centralo podjetja v London._NEWLINE_Mozeti\xc4\x8d je bil 25. januarja 1948 v Buenos Airesu na ustanovnem ob\xc4\x8dnem zboru Dru\xc5\xa1tva Slovencev izvoljen za podpredsednika, 12. oktobra 1952 pa za predsednika dru\xc5\xa1tva. Po vrnitvi iz Indonezije se je z delovanjem v raznih odborih ponovno vklju\xc4\x8dil v delo dru\xc5\xa1tva. Njegova velika zasluga je, da je z znanjem in visokimi polo\xc5\xbeaji, ki jih je zasedal, lahko rojakom v Argentini pomagal pri dru\xc5\xa1tvenem, organizacijskem, kulturnem in gospodarskem \xc5\xbeivljenju.'